My_Page
༈ དཔལ་ལྡན་འབྲུག་གི་རྒྱལ་ཁབ་འདི་ སྔོན་གོང་ལས་ར་ རྒྱ་བོད་ལ་སོགས་པའི་རྒྱལ་ཁབ་གཞན་ལས་ སོ་སོ་སྦེ་ར་གནས་ཏེ་ཡོད་པའི་ཁུངས་དང་ལོ་རྒྱུས།
'''28/06/2023 Wednesday '''༈ ང་བཅས་རའི་ དཔལ་ལྡན་འབྲུག་གི་རྒྱལ་ཁབ་ནང་སྐྱེས་མི་ སྐྱེ་བོ་ཕོ་མོ་ ཆེ་འབྲིང་ཆུང་གསུམ་ ག་ར་གིས་མཁྱེན་དགོཔ་ཅིག་ ག་ཅི་ཡོདཔ་སྨོ་ཟེར་ཞུ་བ་ཅིན་ ད་ལྟོ་ང་བཅས་ར་ དཔའ་ངོམས་དང་བཅསཔ་སྦེ་ འཛམ་གླིང་རྒྱལ་ཁབ་ཚུ་གི་སྦུག་ལུ་ བཟང་ལམ་ལམ་དང་ འགྲོ་ལམ་ལམ་སྦེ སྟོན་ནི་ཡོད་མི་གཞན་དང་མ་འདྲ་བའི་རྒྱལ་ཁབ་འདི་ཨིནམ་ག་གིས་ཡང་མ་མཁྱེནམ་མེདཔ་ཨིན། ཨིན་རུང་ དུས་ཀྱི་འཕོ་འགྱུར་དང་ མི་རབས་ལས་མི་རབས་སྦེ་བརྒྱུད་དེ་ མ་འོངས་པའི་མདུན་ལམ་སྤོ་ཡི་ར་འགྱོཝ་ད་ ང་བཅས་རའི་རྒྱལ་རབས་ཅན་གྱི་ལོ་རྒྱུས་དང་ ཧེ་མའི་ཁུངས་བཙུན་གྱི་ལོ་རྒྱུས་ཚུ་ ལེགས་ཤོམ་སྦེ་མཁྱེན་མི་དང་ དང་འདོད་བསྐྱེད་མི་གི་ན་གཞོན་ཚུ་ཡང་ ཉུང་སུ་ཉུང་སུ་སྦེ་ འགྱོཝ་ལས་བརྟེན་ ད་རེས་ང་གིས་ ཧིང་གི་གདིང་ལས་ར་ ལྷག་བསམ་ཆུང་ཀུ་ཅིག་བསྐྱེད་དེ་ མཁྱེན་མི་ཚུ་ལུ་ཐུགས་ཀྱི་དྲན་གསོ་དང་ མ་མཁྱེན་མི་ཚུ་ལུ་བསླབ་བྱ་བཟུམ་ཅིག་སྦེ་ཞུ་ནི་ཨིན། དེ་ཡང་ག་དེ་སྦེ་སྨོ་ཟེར་བ་ཅིན་ འབྲུག་མི་ཧ་ལམ་ཅིག་དང་ ལྷག་པར་དུ་ སྐུ་ཡོན་སྦོམ་སྦེ་ མ་བཞེས་མི་གི་སྐུ་ན་བགྲེསཔ་ཚུ་གིས་ཡང་ ང་བཅས་རའི་རྒྱལ་ཁབ་ཀྱི་ཆོས་དང་རིག་གཞུང་གཉིས་ བྱང་ཕྱོགས་བོད་ཀྱི་རྒྱལ་ཁབ་དང་འདྲ་བའི་རྒྱུ་མཚན་ལུ་བལྟ་སྟེ་ འབྲུག་གི་མི་རིགས་དང་བཅསཔ་སྦེ་ ག་ར་བོད་ལས་མར་བརྒྱུད་དེ་ འོང་འོངམ་བཟུམ་ཅིག་གི་ སྣང་བ་ཤར་ཏེ་སྡོད་མི་ཡང་འདུག་ཟེར་ཞུ་ནི། དེ་འབདཝ་ལས་བརྟེན་ འཇིག་རྟེན་གྱི་དཔྱེ་གཏམ་ལུ་ཡང་། གཏམ་ལོ་རྒྱུས་ཚིག་གསུམ་མ་དྲིས་ན།། ཕ་དང་བུ་ཡང་ངོ་མི་ཤེས།། ཟེར་དོ་བཟུམ་ ལོ་རྒྱུས་ཚད་ལྡན་དང་ཁུངས་ལྡན་ འདི་བཟུམ་སྦེ་རིགས་པའི་ལམ་གྱི་ཐོག་ལས་ཞུ་བ་ཅིན་ བླུན་པོ་བརྒྱ་ མ་མགུ་རུང་ མཁསཔ་གཅིག་མགུ་ཚུགསཔ་ཅིག་ཡོད་པ་ཅིན་ དེ་གིས་ར་ འགྲིགསཔ་ལས་ ག་ར་གིས་ཁུངས་དང་རྒྱུ་མཚན་ཤེས་པའི་ཐོག་ལས་ ཕྱི་མི་གཞན་གྱིས་འདི་བཟུམ་གྱི་ཐད་ཁར་ དྲི་བ་རེ་བཀོད་འཐོན་རུང་ རང་གིས་རང་ལུ་ འཁྲེལ་མ་དགོཔ་གཅིག་གི་ལན་ ཀྲིག་ཀྲི་ཅིག་ངེས་པར་སླབ་ཤེསཔ་སྦེ་མཛད་དགོཔ་ཨིན། འདི་ཡང་ ད་རེས་ནངས་པར་ འབྲུག་མི་ལ་ལུ་ཅིག་གིས་འབད་བ་ཅིན་ ང་བཅས་རའི་རྒྱལ་ཁབ་འདི་ བོད་ལས་ལྷོ་ཁ་ཐུག་ལུ་ཡོད་ནི་འདི་གིས་དང་ བོད་ཀྱི་ཆོས་དང་རིག་གཞུང་བཟུམ་ ང་བཅས་ལུ་ཡང་ཡོད་ནི་འདི་གིས་ ང་བཅས་རའི་རྒྱལ་ཁབ་དང་ དེ་ལས་མི་རིགས་དང་བཅསཔ་སྦེ་ག་ར་ བོད་ལས་མར་བརྒྱུད་བརྒྱུདཔ་བཟུམ་གྱི་ཐུགས་བཞེས་གནང་མི་འདི་ སྙིང་ཆུང་ཁོག་སྟོང་ རང་ཚུགས་མེད་པའི་འབྲུགཔ་སྦེ་ཆ་བཞག་དགོ་ཟེར་ཞུ་ནི་ཨིན། དེ་ཡང་ག་འཆརཔ་ཟེར་བ་ཅིན་ ཧེ་མ་ བོད་ཀྱི་རྒྱལ་ཁབ་དེ་མ་བྱུང་བར་ མཚོ་སྦེ་སྡོདཔ་ད་ར་ ང་བཅས་རའི་རྒྱལ་ཁབ་འདི་ ཤིང་དང་ནགས་ཚལ་འཐུག་པོ་སྦེ་སྐྱེས་ཏེ་ རི་དྭགས་སྣ་ཚོགས་གནས་ཏེ་ཡོད་པ་གིས་མ་ཚད་ སངས་རྒྱས་བཅོམ་ལྡན་འདས་ཀྱི་ ཧེ་མའི་སྐུ་སྐྱེས་ རྒྱལ་སྲས་དྲི་མེད་ཀུན་ལྡན་སྦེ་བྱོན་ཏེ་ བྱང་ཆུབ་ཀྱི་སྤྱོད་པ་མཛད་གནང་ས་ཡང་ ང་བཅས་རའི་འབྲུག་རྒྱལ་ཁབ་འདི་ཨིན་ཟེར་ཞུ་ནི། འདི་གིས་མ་ཚད་ དུས་རབས་བརྒྱད་པའི་ནང་ སངས་རྒྱས་གཉིས་པ་ཨོ་རྒྱན་གུ་རུ་རིན་པོ་ཆེ་མཆོག་གིས་ཡང་ བོད་ལུ་མ་ཕེབས་པའི་ཧེ་མ་ར་ འབྲུག་བུམ་ཐང་ལྕགས་མཁར་རྒྱལཔོ་སིནྡྷུ་ར་ཛཱ་གིས་གདན་འདྲེན་ཞུཝ་བཞིན་བྱོན་གནང་ཡི། དེ་ལས་རིམ་བཞིན་ རྒྱ་ཆོས་བོད་ལུ་བསྒྱུརཝ་ད་ འབྲུག་ལས་ འབྲུག་ཤོག་ལེ་ཤཱ་ར་ བོད་ཀྱི་རྒྱལཔོ་ཁྲི་སྲོང་ལྡེའུ་བཙན་གྱིས་མངགས་ཏེ་བསྣམས་མི་གི་རིན་བཟུམ་ཅིག་ལུ་དམིགས་ཏེ་ གུ་རུའི་ཕྱག་ཞུཔ་འབད་ ཡིག་མཁན་ལྡན་མ་རྩེ་མང་བཏང་གནང་སྟེ་ ད་ལྟོ་ང་བཅས་ག་ར་གིས་ འབྲི་ནི་ཡོད་མི་ མགྱོགས་ཡིག་ ཡང་ན་ལྷོ་ཡིག་ ཟེར་མི་འདི་ དེ་གི་སྐབས་ལུ་བརྩམས་གནང་ཡི་ཟེར་ཞུ་ནི་ཨིན། ཨིན་རུང་དེ་བསྒང་ ང་བཅས་རའི་རྒྱལ་ཁབ་ཀྱི་མིང་ལུ་ ལྷོ་མོན་ཟེརཝ་མ་གཏོགས་ འབྲུག་ཟེར་སླབ་ནི་མེདཔ་ཨིན། ཨིན་རུང་ ཤུལ་ལས་ དུས་རབས་བཅུ་བདུན་པའི་ནང་ མཐུ་ཆེན་ཆོས་ཀྱི་རྒྱལཔོ་ ཞབས་དྲུང་ངག་དབང་རྣམ་རྒྱལ་བྱོན་ཞིནམ་ལས་ཚུར་ ཆོས་བརྒྱུད་ཀྱི་མིང་ རྒྱལ་ཁབ་དང་མི་རིགས་ལུ་བཏགས་གནང་སྟེ་ འབྲུག་དང་འབྲུགཔ་ཟེར་བྱུང་བྱུངམ་ཨིན། ད་རུང་རབ་བྱུང་བརྒྱད་པའི་ནང་འཁྲུངས་མི་ ཨོ་རྒྱན་གུ་རུ་རིན་པོ་ཆེ་མཆོག་གིས་ལུང་བསྟན་གནང་བའི་གཏེར་སྟོན་གྱི་རྒྱལཔོ་བཞི་པ་ ཀུན་མཁྱེན་ཀློང་ཆེན་པའི་སྐུ་སྐྱེས་དེ་མ་ཐག་པ་ པདྨ་གླིང་པ་གི་འཁྲུངས་གནས་ཡང་ ང་བཅས་རའི་འབྲུག་བུམ་ཐང་ལུ་ཨིན་ཟེར་ཞུ་ནི། ད་ རིགས་པ་དང་བསྟུན་པའི་ཐོག་ལས་མདོར་བསྡུས་ཙམ་ཞུ་བ་ཅིན་ གལ་སྲིད་ཆོས་དང་རིག་གཞུང་འདྲ་བའི་རྒྱུ་མཚན་གྱིས་ ང་བཅས་རའི་རྒྱལ་ཁབ་དང་མི་སེར་ཚུ་ཡང་བོད་དང་བོདཔ་ཨིན་དགོ་པ་ཅིན་ བོད་དང་བོདཔ་ཡང་རྒྱ་གར་དང་རྒྱ་གརཔ་ཨིན་པ་ལུ་དོགས་པ་རྩ་ལས་མི་འོང་ཟེར་ཞུ་ནི་ཨིན།  ག་ཅི་འབད་ཟེར་བ་ཅིན་ བོད་ཀྱི་ཆོས་དང་རིག་གཞུང་འབྱུང་སའི་གཞི་ངོ་མ་ར་ རྒྱ་གར་འབདཝ་ལས་བརྟེན་ཏེ་ཨིན། དེ་སྦེ་འབད་བ་ཅིན་ རིགས་བསྒྲེ་སྟེ་ རྒྱལ་ཁབ་གཞན་དང་གཞན་ཡང་ ད་རུང་གཞན་ཅིག་གི་ཆ་ཤས་དང་ཡན་ལག་འབད་སྒྲུབ་དགོ་པ་ཅིན་ ཁུངས་དང་རང་ཚུགས་མེད་པའི་འཁྱལ་གཏམ་ཅིག་ལུ་འགྱུརཝ་ཨིནམ་ ག་ར་གིས་མཁྱེན་དགོ་ཟེར་ཞུ་ནི་ཨིན། འདི་གིས་མ་ཚད་ ང་བཅས་རའི་མི་བརྒྱུད་འབད་རུང་ སྣོད་ཀྱི་འཇིག་རྟེན་ འབྲུག་རྒྱལ་ཁབ་འདི་ བོད་ཀྱི་རྒྱལ་ཁབ་དང་མི་རིགས་ མ་བྱུང་བའི་ཧེ་མ་ལས་ར་ཡོདཔ་ལས་བརྟེན་ འདི་ནང་སྐྱེས་ཏེ་ཡོད་མི་སྲོག་ཆགས་འགྲོ་བ་མི་དང་བཅསཔ་ག་ར་ སྐྱེ་གནས་རྣམ་པ་བཞི་ལུ་བརྟེན་ཏེ་ སྐྱེ་ཐག་ཆོགཔ་ལས་ ལུངམ་གཞན་ཅིག་ལས་བརྒྱུད་དེ་འོང་དགོ་པའི་ངེས་པ་རྩ་ལས་མེདཔ་ཨིན། ཨིན་རུང་ ཆོས་ཕྱོགས་ཀྱི་བླམ་དག་པ་ཅིག་གི་མི་བརྒྱུད་འབད་བ་ཅིན་ བོད་ལས་མར་བརྒྱུད་དེ་བྱོན་ཡོདཔ་ཨིནམ་ཡང་ཞོར་ཁ་ལུ་མཁྱེན་དགོ་ཟེར་ཞུ་ནི་ཨིན། ད་མཇུག་ར་ དཔལ་ལྡན་འབྲུག་པའི་མི་དམངས་ག་ར་གིས་འབད་རུང་ རང་ཁུངས་རང་གིས་ཆོདཔ་ཅིག་དང་ རང་ངོ་རང་གིས་སྤྲོདཔ་ཅིག་མཛད་དེ་ དཔའ་ཞུམ་མེད་པའི་ཐོག་ལས་ རང་གི་རྒྱལ་ཁབ་ཀྱི་ལོ་རྒྱུས་ཚུ་ མི་གཞན་གྱིས་བྲོཝ་སྐྱུརཔོ་འཐུངམ་ད་ རང་གི་ཁ་ལས་ཁ་ཆུ་འཐོན་མ་དགོ་པར་ རང་གིས་ར་འཐུང་སྟེ་བྲོཝ་མྱོང་བའི་ཐོག་ལས་ རང་གི་ཁ་ལས་ཁ་ཆུ་འཐོན་ཚུགསཔ་ཅིག་བྱུང་བ་ཅིན་འབྲུགཔ་དོན་དང་ལྡན་པ་ཟེར་རུང་ འདི་བཟུམ་ཅིག་ལུ་སླབ་ཨིནམ་ག་ར་གིས་མཁྱེན་དགོཔ་ཨིན་ནོ།།'''